**Előterjesztés**

a Közgyűlés részére

Tisztelt Közgyűlés!

Budapest Főváros Önkormányzata Közgyűlése megalkotta a településkép védelméről szóló 30/2017. (IX.29.) Főv. Kgy. rendeletét.

A Rendelet 20.§ (2) bekezdése értelmében a helyi védelem alá helyezésről, illetve annak megszüntetéséről a Közgyűlés – lehetőség szerint évente két alkalommal – dönt. A 21. § kimondja, hogy a helyi védelem alá helyezés, illetve annak megszüntetésére irányuló eljárás feltárás alapján hivatalból, vagy természtes vagy jogi személy főpolgármesternél történő írásbeli kezdeményezésére indul.

Budapest fővárosi helyi védettségű építészeti örökségének jegyzéke utoljára 2018. VI. 19-én bővült. Az azóta eltelt időszakban egy kezdeményezés érkezett épület védetté nyilvánítására. A Rendelet adta lehetőséggel élve, a Városépítési Főosztály a főváros egész területére vonatkozóan, feltáró munka alapján értékvédelmi vizsgálatot folytat annak érdekében, hogy az örökségvédelem bármely szintjén még védelemben nem részesült, de arra érdemes ipari építmények fővárosi helyi védelem alá vonását előkészítse. A feladat volumene miatt több ütemre bontva kívánjuk ismertetni a fővárosi helyi védelemre érdemes ipari építményeket. Első ütemben a város északi területeit vizsgáltuk behatóbban, de IX., X. kerületi javaslatot is tartalmaz az előterjesztés. Az itt található, építészeti értékeik alapján értékes építmények védelmével az adott terület történetére emlékeztető olyan építmények kerülhetnek hosszú távon megőrzésre, amelyek egyúttal az átalakuló városrészek fejlődésébe is szervesen integrálhatók.

**A Rendelet módosításának célja:**

1. Védetté nyilvánítás kezdeményezések alapján

2. Védetté nyilvánítás szakmai feltáró munka alapján

3. A Rendelet normaszövegében és annak 4. mellékletében, Budapest fővárosi helyi védettségű építészeti örökségének jegyzékében (a továbbiakban: Jegyzék) szükségessé vált módosítások

**1. Védetté nyilvánítási kezdeményezések alapján**

Az építészeti értékeik alapján védelemre érdemesnek tartott épület védetté nyilvánítására vonatkozó kezdeményezés magánszemélytől érkezett. A Városépítési Főosztály munkatársai a védelemre javasolt épületet a helyszínen szemrevételezték, továbbá levéltári és szakirodalmi kutatások segítségével is megvizsgálták. Az épülethez fotódokumentációt és nyilvántartási lapot tartalmazó értékvédelmi dokumentáció készült, amely szemléletesen bemutatja a védelemre javasolt épületet. A vizsgálat alapján megállapítható, hogy a beérkezett kezdeményezés támogatható, az épület fővárosi helyi védelemre javasolható.

A Budapest XIV. kerület, Hungária körút 120-132. = Gizella út 39-57. = Semsey Andor utca 18-24. (hrsz.: 32329) szám alatti ingatlanon álló Siemens-irodaház védetté nyilvánítását Csomay Zsófia építész kezdeményezte.

**A 3. mellékletben bemutatott szakmai indokok alapján a beérkezett, védelemre javasolt Siemens-irodaház helyi védettség alá helyezését indítványozom.**

- Budapest XIV. kerület, Hungária körút 120-132. = Gizella út 39-57.

= Semsey Andor utca 18-24. hrsz.: 32329

**2. Védetté nyilvánítás szakmai feltáró munka alapján**

Budapest területén a közelmúltban történt értékes és egyedileg nem védett, ipari épületek bontásai világítottak rá arra, hogy a város egykori ipari tevékenységéhez létrehozott, értékes épületállomány értékőrző megtartása érdekében azok helyi védelem alá helyezése szükséges. A helyi egyedi védelem biztosíthatja a különleges építészeti minőségű, az egykori ipari tevékenységre emlékeztető, de műemléki egyedi védelem alatt még nem álló legértékesebb épületek hosszú távú megtartásának lehetőségét.

A feltáró munka több síkon kezdődött. A Városépítési Főosztály számára készült „Barnamezős Területek Katasztere” című dokumentációban található adatok és a kerületi főépítészektől kapott javaslatok alapján jelentős számú, építészeti értékeik alapján további vizsgálatra érdemes, ipari területet és építményt vettünk számba. A részletesebben vizsgálni szükséges ipari területek száma tovább bővült a korábban közismerten ipari régióként funkcionált városrészek légifotós és helyszíni vizsgálatával. Az így összesen közel 100 ipari terület vagy építmény részletes vizsgálatát több ütemre bontva kívánjuk elvégezni és az arra érdemesek védetté nyilvánítására javaslatot tenni.

A feltáró munka első ütemében a II-III-IV-V-VIII-IX-XII-XIII. kerület területén az örökségvédelemben még nem részesült vagy eddig csak kerületi helyi védelem alatt álló 20 ipari építmény helyszínelésére, kutatására (levéltár, tervtár, szakirodalom, fotótár) került sor.

A feltáró munka során minden épülethez fotódokumentáció és nyilvántartási lapot tartalmazó értékvédelmi dokumentáció készült, amelyek szemléletesen bemutatják a védelemre javasolt épületeket.

**A 3. mellékletben bemutatott szakmai indokok alapján, a feltáró munka eredményeként védelemre javasolt 19 db ipari építmény helyi védelem alá helyezését indítványozom.**

* Budapest II. kerület, Árpád fejedelem útja 22-25.= Zsigmond tér 1-4. hrsz: 14577/1
* Budapest II. kerület, Budakeszi út 9-11. hrsz: 10997
* Budapest II. kerület, Budakeszi út 51. hrsz: 10937/18
* Budapest III. kerület, Bogdáni út 1. = Folyamőr utca = Ladik utca hrsz: 19250/15
* Budapest III. kerület, Folyamőr utca 7-13. = gróf Esterházy János rakpart

= Meggyfa utca = Sorompó utca hrsz: 18380/1

* Budapest III. kerület, Folyamőr utca = Meggyfa utca hrsz: 18391/5
* Budapest IV. kerület, Dunasor 15-16. hrsz: 70373/1

70373/3

* Budapest V. kerület, Markó utca 13-17. = Honvéd utca 21.

= Szemere utca 14 hrsz: 24939

* Budapest VIII. kerület, Csokonai utca 3. hrsz: 34662
* Budapest VIII. kerület, Horánszky utca 5. hrsz: 36620
* Budapest IX. kerület, Gubacsi út 63-67. = Kén utca 4. hrsz: 38103/1
* Budapest IX. kerület, Gubacsi út 93. = Soroksári út 152-156.

= Timót utca 1 hrsz: 38209/2

* Budapest IX. kerület, Gubacsi út 95. hrsz: 38211/10
* Budapest IX. kerület, Soroksári út 164. = Szabadkai út = Gubacsi út 97. hrsz: 38215/4
* Budapest X. kerület, Maglódi út 35-51. = Kada utca = Kocka utca

= Sörgyár utca hrsz: 41037/2

41037/3

41037/4

41037/5

* Budapest XII. kerület, Csíz utca 2-12. = Farkasvölgyi út 15. hrsz: 9240/7
* Budapest XII. kerület, Eötvös út = Fülemile útkereszteződés hrsz: 9132
* Budapest XIII. kerület, Népsziget hrsz: 25992/3
* Budapest XIII. kerület, Váci út 19. hrsz: 28208/2

A fent felsorolt ingatlanok között két olyan tétel található, amelyek cím szerint már szerepelnek a Rendelet 4. mellékletében, Budapest fővárosi helyi védettségű építészeti örökségének jegyzékében. A Budapest IX. kerület, Soroksári út 164. szám alatti ingatlanon egy újabb építmény védelem alá helyezése javasolt, ezért a Jegyzék „C” oszlopának, a megjegyzés rovatnak a módosítása szükséges. A Budapest X. kerület, Maglódi út 35-51. = Kada utca = Kocka utca = Sörgyár utca által határolt terület eredetileg teljes területében a Kőbányai sörgyár 5. sz. telepeként fővárosi helyi védelem alatt állt. Telekmegosztások következtében a négy utca által határolt terület egyes részei önálló helyrajzi számra kerültek, azonban az ott álló épületek továbbra is az ipari terület szerves részének tekinthetők, ezért az újabb helyrajzi számok szerepeltetése is szükséges a Jegyzék „B” oszlopában.

A helyi védelem keletkeztetését célzó kezdeményezés és a szakmai feltárás alapján védelemre javasolt épületek előkészítése a Rendelet 26. §-ában foglaltaknak megfelelően megtörtént. Az érintett kerületek elsőfokú építési hatóságainak az érintett ingatlanokra vonatkozó építésügyi hatósági eljárásra, jogerős építésügyi hatósági engedélyre vonatkozó, beérkezett véleményei az előterjesztés 4. mellékletében megtalálhatók. A helyi építészeti örökség védetté nyilvánítási eljárásával érintett építmény kapcsán megkeresett területileg illetékes önkormányzatoktól a beérkezett véleményeket és az arra adott szakmai válaszokat az 5. melléklet tartalmazza.

*A* partnerségi egyeztetés is megtörtént: Lakossági Fórum megrendezésére került sor 2019.05.02-án, valamint a rendelet tervezet megjelent a Budapest Portálon és a Főpolgármesteri Hivatal Ügyfélszolgálati Irodáján is.A partnerségi egyeztetés során vélemény nem érkezett.

A Rendelet tervezett módosítása a 314/2012. (XI.8.) Korm. rendelet 43/A. § (6) bekezdés c) pontjában felsorolt szerveknek véleményezésre megküldésre került. A Duna-Ipoly Nemzeti Park Igazgatóság, a honvédelemért felelős miniszter a Korm. rendeletben biztosított határidőben a véleményét nem töltötte fel a Lechner Tudásközpont által üzemeltetett digitális egyeztetési felületre. Az állami főépítészi hatáskörben eljáró fővárosi kormányhivatal, a Nemzeti Média- és Hírközlési Hatóság, valamint a műemléki és régészeti egyeztetési szakterület tekintetében a fővárosi kormányhivatal örökségvédelmi hatáskörében eljáró fővárosi kerületi hivatal véleménye az 5. mellékletben található.

A Főpolgármesteri Hivatal Városépítési Főosztályának szakemberei a kezdeményezéseket a helyszíneken megvizsgálták és a rendelkezésre álló tervtári dokumentációk alapján is mérlegelték. A kezdeményezések helyszíni vizsgálata során készült fényképeket és nyilvántartási lapokat tartalmazó értékvédelmi dokumentációk a Városépítési Főosztályon, időpont egyeztetés után, megtekinthetők.

**3. A Rendelet normaszövegében és annak 4. mellékletében, a Jegyzékben szükségessé vált módosítások**

A Rendelet normaszövegében szükséges a 43. § (1) bekezdésének módosítása az alábbiak miatt:

A Fővárosi Közgyűlés 2019. március 27-i ülésén tárgyalta a „Javaslat a partnerségi egyeztetés szabályairól szóló rendelet megalkotására” című előterjesztést.

Az előterjesztéshez módosító indítvány került beadásra, amelyet azzal a feltétellel fogadott be az előterjesztő, ha jogi akadályba nem ütközik.

A módosító indítvány nem a partnerségi egyeztetés szabályainak, hanem a településkép védelméről szóló 30/2017. (IX. 29.) Főv. Kgy. rendeletnek a módosítására irányult.

A jogszabályszerkesztésről szóló 61/2009. (XII. 14.) IRM rendelet az 54. § (1) és 55. § (1) bekezdéseiben a jogalkotás érvényességi kellékei között rögzíti, hogy a jogszabály tervezetének bevezető részében szükséges jelölni a felhatalmazó rendelkezést, valamint a feladatkört megállapító jogszabályi rendelkezést.

A partnerségi egyeztetés szabályairól szóló rendelet megalkotására felhatalmazást adó törvényi rendelkezés sem jogalkotási felhatalmazást, sem feladatkört nem tartalmaz a más szabályozási tárgykörbe tartozó településképi véleményezési eljárás módosítására, így nem tartalmaz felhatalmazást a településkép védelméről szóló önkormányzati rendelet módosítására sem.

A településkép védelméről szóló 2016. évi LXXIV. törvény a 9. § (2) bekezdésében kifejezetten rendelkezik arról, hogy „A fővárosi helyi építészeti értékvédelem alá vont építmény, illetve a fővárosi önkormányzat által közvetlenül igazgatott területen lévő építmény esetében az (1) bekezdésben meghatározott körben és módon a (3)-(5) bekezdésben meghatározottak szerint a fővárosi önkormányzat főpolgármestere adhat véleményt.”

A 9. § (3) bekezdés szerint pedig „A polgármester az (1) bekezdés szerinti véleményének kialakításához az önkormányzat rendeletében meghatározottak szerint kikéri az önkormányzati főépítész vagy a helyi építészeti-műszaki tervtanács szakmai véleményét. Ha a polgármester az (1) bekezdésben foglalt határidőn belül nem nyilvánít véleményt, hozzájárulását megadottnak kell tekinteni.”

A fentiek alapján megállapítható, hogy a fővárosi helyi építészeti értékvédelem alá vont építmény esetében a főpolgármester a településképi véleményezési hatáskör címzettje, amelyet úgy gyakorol, hogy az önkormányzati főépítész vagy a helyi építészeti-műszaki tervtanács szakmai véleményét kéri ki, a településképi rendeletben foglalt követelmények figyelembevételével. A magasabb szintű jogi szabályozás e kettő közötti választásra irányul, amelynek bővítésére az önkormányzatnak nincs lehetősége, a főpolgármester településképi véleményezési eljárásában más „véleményező” nem vesz részt.

A Jegyzékben az időközben történt telekalakítások miatt helyrajzi számok változtatása és címek pontosítása, korszerűtlen, téves adatok javítása, valamint új információk alapján egyéb kiegészítések szükségesek.

Az előterjesztésnek pénzügyi vonzata nincs.

Kérjük a Tisztelt Közgyűlést, hogy az előterjesztést megtárgyalni és a döntési javaslatot elfogadni szíveskedjék!

Döntési javaslat

A Fővárosi Közgyűlés úgy dönt, hogy:

Megalkotja a ……/2019. (…..) számú önkormányzati rendeletét a településkép védelméről szóló 30/2017. (IX.29.) Főv. Kgy. rendelet módosításáról az előterjesztés 1. melléklete szerinti tartalommal.

Döntéshozatal módja:

Az 1. pont elfogadásához minősített többség szükséges.

*Budapest, 2019. május „ ”*

|  |  |
| --- | --- |
| Sárádi Kálmánné dr. | dr. Szeneczey Balázs |
| főjegyző | főpolgármester-helyettes |

|  |
| --- |
|  |
|  |

mellékletek:

1. Budapest Főváros Önkormányzata Közgyűlésének …/2019. (…) önkormányzati rendelete a településkép védelméről szóló 30/2017. (IX.29.) Főv. Kgy. rendelet módosításáról
2. Előzetes hatásvizsgálat
3. Alátámasztó munkarész
4. Kezdeményezések, Nyilatkozatok
5. Vélemények, Válaszok